
Báthory Erzsébet vagy Elizabeth Bathory: A nyugati előítéletek és egy kelet-európai ország önreprezentációjának konfliktusa

Kulcsszavak: historiográfia; kelet-európa; reprezentáció politika; magyar történelem
A dolgozatom fő témája a magyar történelem hazai és külföldi megjelenítésének összehasonlítása, bemutatván a különböző etnikai vonatkozásokkal rendelkező írók eltérő motivációjából és kulturális hátteréből adódó ellentétes megállapításait. Ezt a problémát Báthory Erzsébet magyar történelmi alak reprezentációján keresztül mutatom be az őt tárgyaló biográfiák és popkultúrális tartalmak elemzésén keresztül.
Kutatásom azokra a kérdésekre keresi a választ, hogy identitása, mint magyar nemesi nő, hogyan befolyásolja a modern írók hozzáállását? Milyen különbségek léteznek az angol és magyar nyelvű megjelenítései között, és mindez mit mond el a kelet-európai történelem ön- és nyugati reprezentációjáról?
A több történészeti írás és televíziós sorozat szöveg- és diskurzuselemzése, majd azok összehasonlítása után, arra a következtetésre jutottam, hogy Báthory Erzsébet médiareprezentációja jól mutatja egy kelet-európai ország történelmének globális reprezentációját is. Báthory Erzsébet karakterizációja angol nyelven egyezik az ismeretlen Keletről alkotott fantasztikus sztereotípiákkal és előítéletekkel, melyek gyakran mellőzik a tényleges történelmi tényeket és helyette a kitalált szörnyképeket részesítik előnyben. Ezzel szemben magyar nyelven, még a popkultúrális tartalmakban is, előnyt élveznek a történelmi tények, azonban a nemzeti identitásuk védelme által motivált alkotók elfogultsága torzíthatja a valósnak vélt események ábrázolását.
Összesítve, Báthory Erzsébeten keresztül látható, hogy az angol történészek a számukra idegen iránti érdeklődés által vezényelve, külső szemlélőként közelítik meg a magyar történelmet, mely folyamat során gyakran beigazolják saját előítéleteiket. Míg a magyar írók a sajátnak vélt történelmük tárgyalásán keresztül erősítik meg a kortárs etnikai identitásuk népszerű narratíváit.
A dolgozat megírása során sikeresen elemeztem több szöveges és képi tartalom kelet-európai reprezentációját és historiográfiai jelentőségét. Figyelembe vettem az elérhető történelmi tényeket és azok összevetésével megállapítottam azt, hogy az eltérő nemzetiségű írók miként viszonyulnak a magyar nemzeti identitáshoz és történelemhez.



